Suvestinė redakcija nuo 2023-03-10 iki 2025-02-05

Įsakymas paskelbtas: TAR 2016-09-30, i. k. 2016-24333

Nauja redakcija nuo 2023-03-10:

Nr. 1K-66, 2023-03-09, paskelbta TAR 2023-03-09, i. k. 2023-04230

VALSTYBINĖS LIGONIŲ KASOS

PRIE SVEIKATOS APSAUGOS MINISTERIJOS

DIREKTORIUS

ĮSAKYMAS

DĖL ORTOPEDIJOS TECHNINIŲ PRIEMONIŲ IR MEDICINOS PRIEMONIŲ BAZINIŲ KAINŲ NUSTATYMO KOMISIJOS SUDARYMO IR JOS DARBO REGLAMENTO PATVIRTINIMO

2016 m. rugsėjo 30 d. Nr. 1K-284

Vilnius

Vadovaudamasis Privalomojo sveikatos draudimo fondo biudžeto lėšomis kompensuojamų ortopedijos techninių priemonių ir medicinos priemonių bazinių kainų nustatymo tvarkos aprašo, patvirtinto Lietuvos Respublikos sveikatos apsaugos ministro 2018 m. lapkričio 2 d. įsakymu Nr. V-1203 „Dėl Privalomojo sveikatos draudimo fondo biudžeto lėšomis kompensuojamų ortopedijos techninių priemonių ir medicinos priemonių bazinių kainų nustatymo tvarkos aprašo patvirtinimo“, 5 punktu:

1.	S u d a r a u Ortopedijos techninių priemonių ir medicinos priemonių bazinių kainų nustatymo komisiją (toliau – Komisija):

Eglė Valiulytė – Medicinos priemonių kompensavimo skyriaus patarėja (Komisijos pirmininkė);

Svetlana Pacijenko – Medicinos priemonių kompensavimo skyriaus vyriausioji specialistė (Komisijos pirmininko pavaduotoja);

Simona Gilytė-Ūselienė – Medicinos priemonių kompensavimo skyriaus vyriausioji specialistė;

Asta Mintaučkienė – Kainų skyriaus vyriausioji specialistė;

Renata Poškuvienė – Apskaitos skyriaus vyriausioji specialistė;

Lina Taminskienė – Medicinos priemonių kompensavimo skyriaus patarėja (Komisijos sekretorė).

2.	T v i r t i n u Ortopedijos techninių priemonių ir medicinos priemonių bazinių kainų nustatymo komisijos darbo reglamentą (pridedama).

Direktoriaus pavaduotoja,

laikinai vykdanti direktoriaus funkcijas	Neringa Bernotienė

PATVIRTINTA

Valstybinės ligonių kasos prie

Sveikatos apsaugos ministerijos direktoriaus

2016 m. rugsėjo 30 d.

įsakymu Nr. 1K-284

ORTOPEDIJOS TECHNINIŲ PRIEMONIŲ IR MEDICINOS PRIEMONIŲ BAZINIŲ KAINŲ NUSTATYMO KOMISIJOS DARBO REGLAMENTAS

Pakeistas priedo pavadinimas:

Nr. 1K-66, 2023-03-09, paskelbta TAR 2023-03-09, i. k. 2023-04230

I SKYRIUS

BENDROSIOS NUOSTATOS

1.	Ortopedijos techninių priemonių ir medicinos priemonių bazinių kainų nustatymo komisijos darbo reglamentas (toliau – Reglamentas) nustato Ortopedijos techninių priemonių ir medicinos priemonių bazinių kainų nustatymo komisijos (toliau – Komisija) uždavinius, funkcijas, teises, pareigas ir atsakomybę, Komisijos darbo organizavimo ir sprendimų priėmimo bei jų įforminimo tvarką.

2.	Komisija savo veikloje vadovaujasi Lietuvos Respublikos sveikatos draudimo įstatymu, Ortopedijos techninių priemonių ir medicinos priemonių kompensavimo Privalomojo sveikatos draudimo fondo biudžeto lėšomis tvarkos aprašu, patvirtintu Lietuvos Respublikos sveikatos apsaugos ministro 2006 m. kovo 31 d. įsakymu Nr. V-234 „Dėl Ortopedijos techninių priemonių ir medicinos priemonių kompensavimo Privalomojo sveikatos draudimo fondo biudžeto lėšomis tvarkos aprašo patvirtinimo“, taip pat Privalomojo sveikatos draudimo fondo biudžeto lėšomis kompensuojamų ortopedijos techninių priemonių ir jų bazinių kainų sąrašu bei Privalomojo sveikatos draudimo fondo biudžeto lėšomis kompensuojamų medicinos priemonių ir jų bazinių kainų sąrašu, patvirtintais Lietuvos Respublikos sveikatos apsaugos ministro 2012 m. liepos 5 d. įsakymu Nr. V-698 „Dėl Privalomojo sveikatos draudimo fondo biudžeto lėšomis kompensuojamų ortopedijos techninių priemonių ir medicinos priemonių bei jų bazinių kainų sąrašų patvirtinimo“ (toliau abu kartu – Sąrašas), ir Privalomojo sveikatos draudimo fondo biudžeto lėšomis kompensuojamų ortopedijos techninių priemonių ir medicinos priemonių bazinių kainų nustatymo tvarkos aprašu, patvirtintu Lietuvos Respublikos sveikatos apsaugos ministro 2018 m. lapkričio 2 d. įsakymu Nr. V-1203 „Dėl Privalomojo sveikatos draudimo fondo biudžeto lėšomis kompensuojamų ortopedijos techninių priemonių ir medicinos priemonių bazinių kainų nustatymo tvarkos aprašo patvirtinimo“ (toliau – Tvarkos aprašas), kitais teisės aktais ir Reglamentu.

Skyriaus pakeitimai:

Nr. 1K-66, 2023-03-09, paskelbta TAR 2023-03-09, i. k. 2023-04230

II SKYRIUS

KOMISIJOS UŽDAVINYS IR FUNKCIJOS

3.	Komisijos uždavinys – Tvarkos aprašo nustatyta tvarka apskaičiuoti ortopedijos techninių priemonių ir medicinos priemonių bazines kainas ir jas pateikti VLK Medicinos priemonių kompensavimo skyriui, rengiančiam Lietuvos Respublikos sveikatos apsaugos ministro įsakymo dėl ortopedijos techninių priemonių ir medicinos priemonių įrašymo į Sąrašą projektą. Įsakymo projektas teikiamas tvirtinti Lietuvos Respublikos sveikatos apsaugos ministrui.

4.	Įgyvendindama jai pavestą uždavinį, Komisija atlieka šias funkcijas:

4.1.	nagrinėja Lietuvos Respublikoje įsteigtų juridinių asmenų, užsienio valstybėje įsteigtų juridinių asmenų ar kitų organizacijų filialų, įsteigtų Lietuvos Respublikoje, kurie yra sudarę sutartis su VLK dėl apdraustųjų privalomuoju sveikatos draudimu aprūpinimo ortopedijos techninėmis priemonėmis (toliau – ortopedijos įmonės) ar medicinos priemonėmis (toliau – ūkio subjektai), užpildytas ir VLK pateiktas formas: Ortopedijos techninių priemonių ir medicinos priemonių gamybos ir (ar) pritaikymo sąnaudų suvestinės formą, Detalizuotų duomenų apie ortopedijos techninių priemonių ir medicinos priemonių gamybai ir pritaikymui naudojamų medžiagų (žaliavų) sąnaudas lentelės formą bei Detalizuotų duomenų apie ortopedijos techninių priemonių ir medicinos priemonių gamybos ir (ar) pritaikymo sąnaudas, tenkančias darbo užmokesčiui, lentelės formą;

4.2.	apskaičiuoja ortopedijos techninių priemonių ir medicinos priemonių bazines kainas ir pateikia jas VLK Medicinos priemonių kompensavimo skyriui.

Skyriaus pakeitimai:

Nr. 1K-66, 2023-03-09, paskelbta TAR 2023-03-09, i. k. 2023-04230

III SKYRIUS

KOMISIJOS TEISĖS, PAREIGOS IR ATSAKOMYBĖ

5.	Komisija turi teisę gauti visą reikiamą informaciją savo darbui atlikti.

6.	Komisijos pareigos:

6.1. prašyti, kad pareiškėjai pateiktų trūkstamą informaciją apie ortopedijos techninių priemonių ar medicinos priemonių gamybos ir pritaikymo sąnaudas, paaiškintų dokumentuose pateiktą informaciją;

Papunkčio pakeitimai:

Nr. 1K-66, 2023-03-09, paskelbta TAR 2023-03-09, i. k. 2023-04230

6.2.	kviesti į posėdžius, vadovaujantis Metodikos 10 punktu, specialistus konsultantus ir nepriklausomus ekspertus arba prašyti jų pateikti savo nuomonę raštu. Komisija, nustačiusi, kad pateikti ne visi ar netinkamai užpildyti dokumentai, ne vėliau kaip per 3 darbo dienas nuo dokumentų gavimo dienos raštu informuoja juos pateikusį asmenį ir paprašo pašalinti trūkumus per 3 darbo dienas nuo Komisijos prašymo pateikimo dienos;

6.3.	priimti sprendimus dėl nagrinėjamų klausimų.

7.	Komisijos narys atsako už priimamų sprendimų teisėtumą ir konfidencialios informacijos išsaugojimą.

IV SKYRIUS

KOMISIJOS DARBO ORGANIZAVIMAS IR SPRENDIMŲ PRIĖMIMAS

8.	Komisijos posėdžiai kviečiami, atsižvelgiant į Metodikos 11 punkte nustatytus terminus.

9.	Komisijos posėdžius kviečia ir jiems vadovauja Komisijos pirmininkas. Nesant Komisijos pirmininko, jo pavaduotojas atlieka Komisijos pirmininko funkcijas.

10.	Kvietimai į posėdį ir medžiaga numatomais svarstyti klausimais Komisijos nariams, specialistams konsultantams ir nepriklausomiems ekspertams turi būti pateikiama ne vėliau kaip prieš 3 darbo dienas iki Komisijos posėdžio dienos.

11.	Komisijos narys, negalintis dalyvauti Komisijos posėdyje, privalo apie tai informuoti (elektroniniu paštu arba raštu) Komisijos pirmininką ne vėliau kaip prieš 1 darbo dieną iki Komisijos posėdžio dienos.

12.	Kvietimai į posėdį pareiškėjams išsiunčiami elektroniniu paštu ne vėliau kaip prieš 3 darbo dienas iki Komisijos posėdžio dienos.

13.	Komisijos posėdis yra teisėtas, jei jame dalyvauja daugiau kaip pusė turinčių teisę balsuoti Komisijos narių.

14.	Komisijos sprendimai priimami posėdyje dalyvavusių Komisijos narių balsų dauguma. Balsuojama atviru balsavimu. Balsams pasiskirsčius po lygiai, lemia Komisijos pirmininko balsas. Jei Komisijos narys nesutinka su daugumos sprendimu, jis turi teisę per 1 darbo dieną nuo Komisijos posėdžio dienos raštu pareikšti atskirąją nuomonę, kuri pridedama prie posėdžio protokolo. Nusišalinusių Komisijos narių balsai neįskaitomi į posėdžio kvorumą. Komisijos sekretorius balsavimo teisės neturi.

V SKYRIUS

KOMISIJOS SPRENDIMŲ ĮFORMINIMAS

15.	Komisijos veiklos forma yra posėdžiai. Komisijos posėdžiai protokoluojami, daromas garso įrašas. Komisijos posėdžiuose priimami sprendimai įforminami posėdžių protokolais. Protokole nurodoma posėdžio data, dalyviai, nagrinėti klausimai, Komisijos narių pastabos ir siūlymai, priimtas sprendimas ir sprendimo priėmimo motyvai, balsavimo rezultatai. Komisijos sekretorius elektroniniu paštu išsiunčia protokolo projektą visiems Komisijos nariams. Komisijos nariai turi teisę per 2 darbo dienas nuo protokolo projekto gavimo dienos pateikti pastabas ir pasiūlymus. Protokolą pasirašo Komisijos pirmininkas ir Komisijos sekretorius.

16.	Protokolas turi būti parengtas ir pasirašytas ne vėliau kaip per 5 darbo dienas nuo Komisijos posėdžio dienos.

17.	Komisijos priimtus sprendimus ir atsakymus į raštus organizacinio pobūdžio klausimais pasirašo Komisijos pirmininkas.

VI SKYRIUS

BAIGIAMOSIOS NUOSTATOS

18.	Su Komisijos veikla susijusį techninį ir organizacinį darbą atlieka Valstybinės ligonių kasos prie Sveikatos apsaugos ministerijos Ortopedijos technikos kompensavimo skyrius.

19. Su Komisijos veikla susijusį techninį ir organizacinį darbą atlieka VLK Medicinos priemonių kompensavimo skyrius.

Punkto pakeitimai:

Nr. 1K-66, 2023-03-09, paskelbta TAR 2023-03-09, i. k. 2023-04230

20.	Komisijos nariai negali teikti informacijos pareiškėjams ir suinteresuotiesiems asmenims apie protokolu nepatvirtintus sprendimus, išskyrus organizacinio pobūdžio informaciją.

21.	Komisijos posėdžių garso įrašai ir kiti dokumentai saugomi Valstybinėje ligonių kasoje prie Sveikatos apsaugos ministerijos Lietuvos Respublikos įstatymų ir kitų teisės aktų nustatyta tvarka.

Ortopedijos techninių priemonių ir medicinos

priemonių bazinių kainų nustatymo komisijos

darbo reglamento

priedas

(Ortopedijos techninių priemonių ir medicinos priemonių bazinių kainų nustatymo komisijos nario, komisijos posėdyje dalyvaujančio specialisto ar eksperto

20 ___ m. interesų deklaracijos forma)

ORTOPEDIJOS TECHNINIŲ PRIEMONIŲ IR MEDICINOS PRIEMONIŲ BAZINIŲ KAINŲ NUSTATYMO KOMISIJOS NARIO, KOMISIJOS POSĖDYJE DALYVAUJANČIO SPECIALISTO AR EKSPERTO

(reikiamą pabraukti)

20 ___ M. INTERESŲ DEKLARACIJA

1. Ar Jūs, Jums artimi asmenys (sutuoktinis, sugyventinis, partneris, kai partnerystė įregistruota įstatymų nustatyta tvarka (toliau – partneris), taip pat Jūsų tėvai (įtėviai), vaikai (įvaikiai), broliai (įbroliai), seserys (įseserės), seneliai, vaikaičiai ir jų sutuoktiniai, sugyventiniai ar partneriai) turi tiesioginių ar netiesioginių interesų (ryšių), susijusių su kuriuo nors Lietuvos ortopedijos techninių priemonių ar medicinos priemonių gamintoju ar užsienio ortopedijos techninių priemonių ar medicinos priemonių gamintoju, ar jo atstovu (toliau – gamintojas), t. y. dirba pas kurį nors gamintoją ar kitaip jam atstovauja (turi akcijų, bendradarbiauja ir kt.)?

TAIP □	NE □

Jeigu atsakėte „TAIP“, pateikite išsamesnę informaciją.

............................................................................................................

2. Ar per paskutinius 5 metus Jūs, Jums artimi asmenys turėjo finansinių santykių su gamintoju (gamintojas sumokėjo už Jūsų ar šeimos nario dalyvavimą konferencijoje, kongrese, pasitarime, simpoziume ar kt., sumokėjo honorarą už pranešimą, raštą, konsultacijas, studijas, gavote dovanų, kurių vertė viršija 1 bazinės socialinės išmokos dydį, ir kt.).

TAIP □	NE □

Jeigu atsakėte „TAIP“, pateikite išsamesnę informaciją.

............................................................................................................

3. Ar per paskutinius 5 metus buvote susijęs darbo santykiais su kuriuo nors gamintoju?

TAIP □	NE □

Jeigu atsakėte „TAIP“, pateikite išsamesnę informaciją.

............................................................................................................

4. Ar yra kitų aplinkybių, galinčių turėti įtakos Jūsų, kaip Ortopedijos techninių priemonių ir medicinos priemonių bazinių kainų nustatymo komisijos (toliau – Komisija) nario, Komisijos posėdyje dalyvaujančio specialisto ar eksperto objektyvumui ir nešališkumui priimant Komisijos sprendimus?

TAIP □	NE □

Jeigu atsakėte „TAIP“, pateikite išsamesnę informaciją.

............................................................................................................

Jeigu į nors vieną iš pateiktų klausimų atsakėte „TAIP“, dėl galimo interesų konflikto Jūs negalite dalyvauti rengiant, svarstant ir priimant sprendimus arba sprendžiant kitus klausimus, galinčius sukelti interesų konfliktą (turite palikti patalpą, kurioje sprendžiamas klausimas, galintis sukelti konfliktą), ir būsite nušalintas nuo klausimo svarstymo.

Patvirtinu, kad nurodyti duomenys yra teisingi ir išsamūs. Pasikeitus šioje deklaracijoje nurodytiems duomenims, pažadu nedelsdamas ją patikslinti ir (ar) papildyti.

_____________________________________________________________________________

(Užpildžiusio deklaraciją asmens vardas, pavardė, parašas, deklaracijos užpildymo data)

______________________________________________________________________________

(Deklaraciją priėmusio asmens vardas, pavardė, parašas, data)

Priedo pakeitimai:

Nr. 1K-66, 2023-03-09, paskelbta TAR 2023-03-09, i. k. 2023-04230

Pakeitimai:

1.

Valstybinė ligonių kasa prie Sveikatos apsaugos ministerijos, Įsakymas

Nr. 1K-66, 2023-03-09, paskelbta TAR 2023-03-09, i. k. 2023-04230

Dėl Valstybinės ligonių kasos prie Sveikatos apsaugos ministerijos direktoriaus 2016 m. rugsėjo 30 d. įsakymo Nr. 1K-284 „Dėl Ortopedijos techninių priemonių bazinių kainų nustatymo komisijos sudarymo ir jos darbo reglamento patvirtinimo“ pakeitimo